Jeppe Kofod (S), 2005-06-02:
Jeg vil gerne indlede med at takke udenrigsministeren for en, synes jeg, meget, meget fin redegørelse og nogle rigtig fornuftige og gode prioriteter, som vi fra Socialdemokraternes side fuldt ud kan støtte i forhold til reformer og styrkelse af FN.
Jeg tror, at der alene i 1990'erne døde 3,6 millioner mennesker i interne konflikter og borgerkrige og ikke i traditionelle konflikter mellem en og flere stater.
Derfor er der behov for, at FN også på det område her er parat til at gøre sit ansvar gældende.
I den forbindelse vil jeg gerne sige, at det er afgørende for os, at man generelt set støtter Kofi Annans anbefalinger i rapporten »In larger Freedom«, som også ministeren er inde på; den sammentænkning, der er af sikkerhedstrusler, både de bløde og de hårde, at vi får en fælles forståelse af, at de sikkerhedstrusler, vi har, er nogle, vi deler alle sammen, og at vi derfor alle sammen har et ansvar for at agere imod dem.
Jeg er glad for, at ministeren også understregede, at det også er et synspunkt, Danmark støtter.
Generalsekretæren har jo foreslået i rapporten, at der vedtages en resolution i FN's Sikkerhedsråd, der netop beskriver nogle af de principper, som ministeren var inde på: Hvornår kan magt med fordel anvendes i hvilke situationer?
Det er noget, som jeg synes er meget vigtigt, og jeg mener egentlig, at Danmark burde støtte, at der vedtages sådan en resolution.
Så vil jeg gerne gå til det, at Danmark jo er medlem af FN's Sikkerhedsråd og spiller en stor rolle.
Jeg noterede med stor glæde, at man i februar måned fra alle fem nordiske lande sendte et brev med anbefalinger til generalsekretæren med mange af de ting, som også ministeren var inde på.
Jeg skal opfordre til, at ministeren på lignende vis søger at få bred opbakning til nogle af de ideer og de ting, som ministeren nævnte i talen, også blandt de andre nordiske lande, når det gælder anbefalinger af den rapport, der nu ligger foran os fra Kofi Annan.
Jeg synes, det vil være helt på sin plads, at man ikke bare over for Kofi Annan, men også over for resten af verdenssamfundet og i EU arbejder for de prioriteter, som er fællesnordiske.
Danmark er jo fællesnordisk kandidat og medlem af FN's Sikkerhedsråd.
Så vil jeg gerne sige, at vi her om et øjeblik fremsætter et forslag til vedtagelse, og jeg vil gerne beklage, at vi ikke kan få en bred enighed om det forslag til vedtagelse.
Jeg synes, det ville være rigtig fornuftigt, at vi i så vigtig en sag, som den, at Danmark som medlem af FN's Sikkerhedsråd spiller en afgørende rolle, har nogle fornuftige prioriteter og fører en aktivistisk FNpolitik, kunne stå bredt sammen i Folketinget.
Det vil jeg gerne beklage, og jeg vil egentlig også gerne efterlyse, hvad det præcist er, som ministeren har imod det forslag til vedtagelse, som vi vil fremsætte her om et øjeblik.
Jeg vil gå til fremsættelsen af forslaget til vedtagelsen.
Jeg skal på vegne af Socialdemokraterne, Det Radikale Venstre og SF fremsætte følgende: Forslag til vedtagelse »Folketinget opfordrer regeringen til i forbindelse med FN's topmøde at arbejde for – at videreudvikle sammentænkningen af sikkerhedstrusler i FN, så eksempelvis fattigdom, hiv/aids m.v., konflikter, herunder om naturressourcer, samt terrorisme og spredning af masseødelæggelsesvåben effektivt bekæmpes i en ny global forståelse mellem nord og syd, – at opgradere FN's fredsopbygningskapacitet.
En Fredsopbygningskommission vil være central for at fremme sammenhængen mellem politiske, militære, humanitære og bistandsmæssige indsatser i konfliktområder, – at styrke FN's samlede indsats mod terrorisme, der bygger på respekten for menneskerettigheder og fundamentale frihedsrettigheder, – at styrke den internationale retsorden og at støtte Kofi Annans forslag om, at FN's Sikkerhedsråd vedtager en resolution, der behandler principperne for brug af magt og forpligter landene til at følge disse, – en effektivisering af menneskerettighedsområdet, herunder især opgradere Menneskerettighedskommissionen til et menneskerettighedsråd, – en reform af Sikkerhedsrådet, således at dets sammensætning bedre reflekterer verden af i dag, – at eventuelle fortsatte uenigheder om Sikkerhedsrådet ikke blokerer for andre lige så væsentlige reformtiltag, – at styrke FN-Sekretariatets interne ledelsesog kontrolmekanismer.«